વિસનગરમાંથી પ્લાસ્ટીકને જાકારો આપવાના આ મહાઅભિયાનના આયોજન માટે તા.૧૯-૬-૨૦૧૮ ના રોજ સાંજે ૫-૦૦ કલાકે પાલિકા પ્રમુખની ચેમ્બરમાં પ્રમુખ ગોવિંદભાઈ ગાંધીના અધ્યક્ષ સ્થાને, સંકલન સમિતિના પ્રમુખ ગોરધનભાઈ પટેલ, સમર્થ ચેરીટેબલ ટ્રસ્ટના ચેરમેન શ્રીમતી કામીનીબેન ગોવિંદભાઈ પટેલ તથા તેમની સમસ્ત ટીમ તેમજ પાલિકા સભ્યોની ઉપસ્થિતિમાં એક મીટીંગનુ આયોજન કરવામાં આવ્યુ હતુ. જેમાં તા.૧-૭-૨૦૧૮ થી શહેરને પ્લાસ્ટીક મુક્ત કરવાની ઝુંબેશ ઉપાડવાનો નિર્ણય કરાયો હતો. પ્રમુખ ગોવિંદભાઈ ગાંધીએ જણાવ્યુ હતું કે, ૧ લી જુલાઈથી ૫૦ માઈક્રોનથી નીચેની પ્લાસ્ટીકની થેલીઓના વપરાશ પ્રતિબંધીત થશે. તા.૫ થી ૧૦ જુલાઈ સુધી લોકજાગૃતિના તથા પ્લાસ્ટીક જપ્તીનો કાર્યક્રમ કરવામાં આવશે. તમામ પાલિકા સભ્યો, વેપારીઓ, સંસ્થાઓ અને અગ્રણીઓ સાથે કાર્યક્રમ થશે.